S-1068/2009

Ár 2009, miðvikudaginn 25. nóvember, er á dómþingi héraðsdóms Reykjavíkur, sem háð er í Dómhúsinu við Lækjartorg af P-kk-þgf G-kk-þgf, héraðsdómara, kveðinn upp dómur í sakamálinu nr. 1068/2009: Ákæruvaldið (D-kvk-nf Ö-kvk-nf V-kvk-nf) gegn R-kk-þgf H-kk-þgf Í-kk-þgf (B-kk-nf Þ-kk-nf V-kk-nf hrl.) sem tekið var til dóms hinn 19. nóvember sl. að aflokinni aðalmeðferð.

Málið er höfðað með ákæru lögreglustjórans á höfuðborgarsvæðinu, dagsettri 29. september sl. á hendur ákærða, R-kk-þgf H-kk-þgf Í-kk-þgf, kt. 000000-0000, Miðbraut 15, Seltjarnarnesi, „fyrir eftirtalin brot framin á árinu 2009, nema annað sé tekið fram:

I.

Skjalafals, þjófnaði, gripdeildir og umferðarlagabrot:

Mánudaginn 27. apríl, stolið skráningarmerkjunum OX-857 af bifreið af gerðinni Subaru Forester, þar sem hún stóð á bifreiðaplani Bílabankans við Eirhöfða, Reykjavík, og í heimildarleysi og í blekkingarskyni sett skráningar-merkin á bifreið af gerðinni Toyota Yaris, sem bera átti fastanúmerið RG-052, og ekið bifreiðinni þannig með röngum skráningarmerkjum meðal annars á bensínstöðvarplani N1 við Bíldshöfða, Reykjavík, þar sem ákærði dældi eldsneyti að andvirði kr. 5.660 á bifreiðina og ók henni brott án þess að greiða fyrir eldsneytið.

Þriðjudaginn 12. maí, stolið skráningarmerkjum PD-537 af bifreið af gerðinni Toyota Yaris, þar sem hún stóð við Bygggarða 2A, Seltjarnarnesi, og í heimildarleysi og í blekkingarskyni sett skráningarmerkin á aðra ótilgreinda bifreið af gerðinni Subaru Impreza og ekið bifreiðinni þannig með röngum skráningarmerkjum meðal annars á bensínstöðvarplani Select við Bústaðaveg, Reykjavík, þar sem ákærði dældi eldsneyti að andviði kr. 9.434 á bifreiðina og ók henni brott án þess að greiða fyrir eldsneytið.

Teljast brot þessi varða við 1. mgr. 157. gr., 244. gr. og 245. gr. almennra hegningarlaga nr. 19/1940 og við 64. gr., sbr. 1. mgr. 100. gr. umferðarlaga nr. 50/1987.

II.

Nytjastuld og umferðarlagabrot, með því að hafa aðfaranótt miðvikudagsins 24. desember 2008, við Unnarbraut 12, Seltjarnarnesi, heimildarlaust tekið bifreiðina BR-180 og ekið henni sviptur ökurétti upp á Akranes, frá Akranesi um Hvalfjarðargöng og að Dalatanga 3, Mosfellsbæ.

Teljast brot þessi varða við 1. mgr. 259. gr. almennra hegningarlaga nr. 19/1940, sbr. 1. gr. laga nr. 20/1956 og við 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 3. gr. laga nr. 24/2007.

III.

Hylmingu, með því að hafa mánudaginn 29. september 2008, farið ásamt tveimur öðrum mönnum í verslun Hagkaupa, Smáralind, Kópavogi, sem höfðu lagt á ráðin um að fara í verslunina gagngert til þess að taka þaðan vörur ófrjálsri hendi, horft upp þá taka Philips 32“ flatskjá að verðmæti kr. 169.999, og setja hann í körfu og ganga með hann út úr versluninni án þess að greiða fyrir, en ákærði var þeim samferða inn og út úr versluninni og hafði vitneskju um ráðahag þeirra áður en í verslunina kom en afhafðist ekkert til að koma í veg fyrir brot þeirra og stuðlaði þannig að því að þeir komust út úr versluninni með vöruna án þess að greiða fyrir hana.

Telst brot þetta varða við 1. mgr. 254. gr. almennra hegningarlaga nr. 19/1940.

IV.

Fíkniefnalagabrot, með því að hafa aðfaranótt fimmtudagsins 27. nóvember 2008, í bifreiðinni TH-739, þar sem hún stóð við Grandagarð, Reykjavík, haft í vörslum sínum 3,83 g af kókaíni.

Telst brot þetta varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar, og jafnframt að framangreind fíkniefni, sem hald var lagt á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Að undanskildum III. kafla ákærunnar hefur ákærði játað allt það athæfi sem honum er gefið að sök í henni. Hefur hann að því leyti orðið sekur um athæfi það sem þar er lýst og réttilega er þar fært til refsiákvæða.

III. kafli ákærunnar.

Fyrir liggur að síðdegis mánudaginn 29. september í fyrra var lögreglu gert viðvart um búðarþjófnað úr verslun Hagkaupa í Hlíðarsmára. Höfðu starfsmenn verslunarinnar haft hendur í hári þriggja manna þegar lögreglan kom á vettvang. Voru það ákærði og kunningjar hans tveir, þeir E-kk-nf Ö-kk-nf A-kk-nf og E-kk-nf K-kk-nf G-kk-nf. Voru þeir sagðir hafa tekið að ófrjálsu sjónvarpsskjá úr búðinni og haft hann með sér út þaðan í innkaupavagni.

Meðal gagna málsins er upptaka úr eftirlitsmyndavél verslunarinnar. Sést þar hvar ákærði og þeir nafnar eru á ferð um stóra kjörbúð. Leiðir skilur þar inni og fylgist myndavélin eftir það með þeim nöfnunum. Fara þeir vítt og breitt um verslunina en að lokum sést hvar þeir eru komnir með innkaupavagn sem þeir fara með inn í raftækjadeild verslunarinnar. Taka þeir þar stóran kassa og setja í vagninn. Þeir sjást aka vagninum með kassann um búðina og hitta þeir ákærða aftur á þeirri leið. Sést hann svo ganga með þeim út úr versluninni og halda í vagninn en annar þeirra hinna sést ýta og stýra vagninum út úr búðinni. Menn sjást svo hlaupa á eftir piltunum og virðast hafa hendur í hári þeirra.

Ákærði hefur neitað því að hafa átt þátt í þessum þjófnaði og neitað því að hafa gerst sekur um hylmingu í sambandi við hann. Aftur á móti hafa þeir E-kk-nf Ö-kk-nf og E-kk-nf K-kk-nf kannast við að hafa komið þar við sögu.

Ekki eru efni til þess að rekja málavexti nánar að því er þetta ákæruatriði varðar.

Niðurstaða

Samkvæmt 254. gr. almennra hegningarlaga verður maður m. a. sekur um hylmingu eftir auðgunarbrot ef hann stuðlar með einhverjum hætti að því að halda við ólöglegum afleiðingum brotsins. Skilja verður ákæruna svo að þar sé ákærði talinn hafa stuðlað að þessu með því að hafa farið inn í verslunina með tveimur mönnum sem hann vissi að ætluðu að stela þar, horft á þá taka þýfið, orðið samferða þjófunum þegar þeir fóru með fenginn út úr versluninni og loks að hafa ekki aðhafst neitt til þess að koma í veg fyrir þjófnaðinn. Þessi atriði ákærunnar taka ýmist til athafna og athafnaleysis sem þar er sagt að hafi gerst á undan eða samtímis þjófnaðinum, eru ekki refsiverð eða geta annað hvort talist lýsa hlutdeild eða fullri þátttöku í þjófnaði. Ber samkvæmt þessu að sýkna ákærða af hylmingu, en eins og ákærukafli þessi er úr garði gerður kemur ekki til álita hvort refsa eigi ákærða fyrir þjófnaðarbrot.

Refsing, skaðabætur og sakarkostnaður

Ákærði, sem er ungur að aldri, hefur þann sakaferil að hann var sektaður í ágúst 2008 fyrir fíkniefnabrot og í desember sama ár, í máli sem höfðað var á hendur honum fyrir nytjastuld og umferðarlagabrot, var því frestað skilorðsbundið að gera honum refsivist en þó var honum dæmd sekt og hann sviptur ökurétti. Loks var ákærði sektaður og sviptur ökurétti fyrir umferðarlagabrot í júnímánuði sl. Refsing ákærða nú verður hegningarauki við dóminn frá því í desember 2008 og ber að dæma upp skilorðshluta dómsins og gera ákærða refsingu í einu lagi. Þykir hún, m.a. vegna ungs aldurs ákærða, vera hæfilega ákveðin fangelsi í 90 daga. Rétt þykir að fresta

framkvæmd þessarar refsingar og ákveða að hún falli niður að liðnum 2 árum frá dómsuppsögu að telja, haldi ákærði almennt skilorð 57. gr. almennra hegningarlaga.

Dæma ber að upptæk skuli 3,83 g af kókaíni sem hald var lagt á.

Eftir málsúrslitunum ber að dæma ákærða til þess að greiða verjanda sínum, B-kk-þgf Þ-kk-þgf V-kk-þgf hrl. 50.000 krónur í málsvarnarlaun en að jafnframt skuli 100.000 króna málsvarnarlaun greiðast verjandanum úr ríkissjóði. Málsvarnarlaunin dæmast með virðisaukaskatti.

Ekki er að sjá að annan sakarkostnað hafi leitt af málinu.

DÓMSORÐ:

Ákærði, R-kk-nf H-kk-nf Í-kk-nf, sæti fangelsi í 90 daga. Frestað er því að framkvæma þessa refsingu og fellur hún niður að liðnum 2 árum frá dómsuppsögu að telja, haldi ákærði almennt skilorð.

Upptæk eru 3,83 g af kókaíni.

Ákærði greiði verjanda sínum, B-kk-þgf Þ-kk-þgf V-kk-þgf hrl., 50.000 krónur í málsvarnarlaun en úr ríkissjóði greiðist verjandanum 100.000 króna málsvarnarlaun.

P-kk-nf G-kk-nf